SHBA, arrihet marrëveshje dypartiake për buxhetin
Negociatorët e Kongresit, ligjvënësi republikan Paul Ryan dhe senatorja demokrate Patty Murray, kanë arritur një marrëveshje modeste dypartiake që synon financimin e qeverisë federale për dy vitet e ardhshme.
Një grup i ligjvënësve amerikanë ka arritur një marrëveshje dypartiake mbi nivelin e shpenzimeve federale për një periudhë dy-vjeçare që do të shmangte një tjetër mbyllje të qeverisë, nëse ajo miratohet nga Kongresi dhe nënshkruhet nga Presidenti. Korrespondenti i Zërit të Amerikës Michael Bowman njofton se marrëveshja pakëson masat shtrënguese buxhetore, por nuk i zgjidh problemet afatgjata fiskale të Amerikës. Marrëveshja e njoftuar mbrëmë përbën një kompromis në mes të vizioneve të ndryshme buxhetore të Dhomës së Përfaqësuesve të udhëhequr nga republikanët dhe Senatit të kontrolluar nga demokratët. Kryetari i Komisionit të Dhomës së Përfaqësuesve për Buxhetin, Paul Ryan e përshëndeti marrëveshjen në një konferencë shtypi në ndërtesën e Kongresit. Marrëveshja do të rrisi shpenzimet qeveritare në vitet 2014 dhe 2015 mbi nivelet e masave shtrënguese sipas ligjit aktual, duke mbrojtur shumë programe të brendshme dhe ushtarake nga shkurtimet e mëtejshme automatike buxhetore që do të hynin në fuqi në mungesë të një marrëveshjeje. Shtimi i shpenzimeve ishte objektiv kyç i Kryetares së Komisionit të Senatit për Buxhetin, senatores Patty Murray. Marrëveshja i kompenson shpenzimet e larta me një numër kursimesh dhe krijimin e të ardhurave buxhetore, duke përfshirë rritjen e kontributit të punonjësve federalë për programet e tyre të pensioneve. Rezultati përfundimtar, sipas republikanit Paul Ryan, është një pakësim më i madh i deficitit në krahasim me shkurtimet automatike. Marrëveshja nuk trajton kërkesën kyçe të demokratëve për zgjatjen e masës për të ndihmuar të papunët. Marëveshja nuk trajton as thirrjen e republikanëve për reforma në programet e kushtueshme që sigurojnë të ardhura dhe kujdes shëndetësor për pensionistët. Por ajo ka arritur diçka tjetër, sipas demokrates Patty Murray. Shtëpia e Bardhë publikoi një deklaratë të Presidenti Barak Obama në të cilën marrëveshja përshkruhet si "një hap i parë i mirë" për trajtimin e sfidave fiskale të Amerikës. Nëse miratohet, marrëveshja do t’i japë Uashingtonit një pushim dy-vjeçar nga luftërat partiake buxhetore që kanë konsumuar Kongresin në vitet e fundit. Marrëveshja pritet të hidhet për votim në Dhomën e Përfqësuesve nga fundi i javës që do të pasohet nga një votim në Senat